Teodors Kaleps

Teodors Ferdinands Kaleps (; 1866—1913) bija Latvijas igauņu izcelsmes inženieris. Rīgas Politehniskā institūta (RPI) profesors (1895—1913). Zasulauka rūpnīcas "Motors" direktors, kurā konstruēja Latvijā pirmos lidmašīnu dzinējus.

 Dzīvesgājums 
Dzimis 1866. gada 24. janvārī Rēveles apriņķa Kozes pagasta Paunkīlas ciemā pasta stacijas priekšnieka Georga Kalepa (1827—1895) un viņa sievas Juliānas Marijas, dzimušas Tornbergas (1833—1897), ģimenē.geni.com Mācījās pagasta skolā, tad Rēveles reālskolā.
Studēja Rīgas politehnikuma Mehānikas nodaļā (absolvēja 1893) un Arhitektūras nodaļā (1895). Strādāja rūpnīcā "Lange un dēls", no 1898. gada Zasulauka mašīnfabrikā "Motors", līdztekus bija RPI profesors. Apprecējās ar Valliju Rātfelderi (1875—1945), 1903. gadā viņiem piedzima dēls Georgs, 1905. gadā meita Zigrīda.

Vēlāk Teodors Kaleps kļuva par rūpnīcas "Motors" līdzīpašnieku un direktoru. Rūpnīcā strādājuši arī Frīdrihs Canders, kurš uzbūvēja savu pirmo planieri, kā arī Eduards Smiļģis. 1909. gadā rūpnīca Teodora Kalepa vadībā uzsāka lidaparātu motoru ražošanu.
1910. gada martā Teodors Kaleps Vācijā nopirka aeroplānu, pēc kura parauga "Motor" uzbūvēja pirmo lidmašīnu Latvijā. 1911. gada 11. janvārī pilots Maksis Trautmanis ar rūpnīcas "Motor" lidmašīnu veica Latvijā pirmo ziemas lidojumu.
1911. gadā "Motor" izstrādāja pirmo lidmašīnas motoru "К-60" ("Kalep-60"), līdz 1913. gadam rūpnīcā saražoja ap 100 šo dzinēju. 1913. gadā izstrādāja jaudīgāku dzinēju "K-80", Sevastopolē demonstrēja savus izgudrojumus.
Miris 1913. gada 26. aprīlī Rīgā, apglabāts Meža kapos.timenote.info

 Atsauces 

Kategorija:Latvijas igauņi
Kategorija:Latvijas izgudrotāji
Kategorija:Rīgas Politehnikuma absolventi
Kategorija:Rīgas Politehniskā institūta darbinieki